Source: http://www.plusky.sk/slovensko/pko-sa-zatial-burat-nebude-krajsky-sud-vratil-konanie/
Timestamp: 2013-05-20 09:22:20+00:00
Document Index: 2394940

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ']

PKO sa zatiaľ búrať nebude, krajský súd vrátil konanie – aktualizované | Plusky.sk
Dnes je Pondelok 20. máj 2013 - 11:22. Meniny má Bernard, zajtra Zina.
AutomagazínEkonomikaKultúraSlovenskoŠportSvetVeda a technikaZdravie PKO sa zatiaľ búrať nebude, krajský súd vrátil konanie – aktualizované
Pridal admin - 20.8.12 • Sekcia : Slovensko, Staré Mesto Krajský súd pre procesné pochybenie okresného súdu zrušil celé jeho rozhodnutie a vec vrátil na ďalšie konanie bez možnosti odvolania.
BRATISLAVA 20. augusta (WEBNOVINY) – Bratislavský krajský súd vyhovel námietkam hlavného mesta a uznesením vrátil konanie v otázke búrania PKO späť na prvostupňový súd. Agentúru SITA o tom informoval hovorca primátora Bratislavy Ľubomír Andrassy. Podľa neho krajský súd procesné pochybenie okresného súdu vyhodnotil tak, že zrušil celé jeho rozhodnutie a vec vrátil na ďalšie konanie bez možnosti odvolania.
Primátor Milan Ftáčnik v odvolaní proti minuloročnému decembrovému rozhodnutiu Okresného súdu Bratislava I namietal, že súd odňal samospráve právo konať pred súdom a nesprávne posúdil skutočnosti súvisiace s odstránením stavby PKO. Okresný súd Bratislava I vtedy potvrdil platnosť právnych úkonov (Zmluvy o spolupráci a Preberacieho protokolu) a ich dodatkov, ktorými sa podľa žalobcu hlavné mesto zaviazalo zabezpečiť zbúranie PKO na náklady spoločnosti. Mesto namietalo aj proti rozhodnutiu prvostupňového súdu neodročiť pojednávanie aj napriek žiadosti samosprávy, keďže bratislavský magistrát pri výbere právneho zástupcu musel dodržať zákon o verejnom obstarávaní. Exprimátor Ďurkovský pochybil pri zmluve o spolupráci
Krajský súd skonštatoval, že odmietnutím odročiť pojednávanie bolo hlavnému mestu odopreté právo na spravodlivý proces a došlo k nerovnému postaveniu účastníkov konania. Bratislavskú samosprávu pred krajským súdom zastupoval advokát Ľubomír Fogaš. Ako uviedol Andrassy, podľa doterajších odborných stanovísk, ktoré má vedenie hlavného mesta k dispozícii, poslanci bratislavského zastupiteľstva v minulosti nedali žiadnym uznesením výslovný súhlas na búranie PKO. Schválenie predaja pozemkov bývalým zastupiteľstvom, na ktorých stojí budova PKO, totiž podľa neho neznamenal automaticky súhlas s búraním. "Z odborného výkladu tiež vyplýva, že bývalý primátor Andrej Ďurkovský nemal právo podpísať v mene mesta zmluvu o spolupráci, ktorou dal vlastníkovi pozemku právo búrať objekt PKO," uviedol hovorca primátora. Henbury Development naďalej trvá na tom, že mestské zastupiteľstvo hlavného mesta odsúhlasilo odstránenie stavieb PKO. Zmluva o spolupráci uzavretá s mestom Bratislava, ktorej predmetom je úprava vzájomných práv a povinností vo vzťahu k odstráneniu PKO, je preto podľa spoločnosti platná. "Mestskému zastupiteľstvu, ktoré schválilo predaj pozemkov pod PKO, muselo byť zrejmé, že realizácia projektu, za ktorého účelom spoločnosť Henbury Development pozemky kupovala, nie je možná bez odstránenia PKO. Keď mestské zastupiteľstvo schválilo predaj pozemkov za účelom realizácie projektu, nevyhnutne tak vyslovilo aj súhlas s odstránením stavieb PKO," uviedol v pondelok za Henbury Development Ján Krnáč. Podľa žaloby spoločnosť Henbury Development v apríli 2005 požiadala mesto o kúpu pozemkov na nábreží Dunaja. Informovala, že tam chce uskutočniť investičný projekt revitalizácie dunajského nábrežia River side city, ktorý podľa tejto spoločnosti predpokladal aj odstránenie stavieb vo vlastníctve mesta nachádzajúcich sa na týchto pozemkoch, vrátane budovy PKO. Stavby na pozemkoch neboli predmetom predaja
Mestské zastupiteľstvo v júni 2005 schválilo predaj pozemkov. Žalobca v žalobnom návrhu tvrdí, že muselo byť jasné, že keď mesto odsúhlasilo predaj pozemkov na realizáciu investičného zámeru, automaticky odsúhlasilo aj búranie stavieb na týchto pozemkoch a mestské zastupiteľstvo schválilo aj odstránenie budovy PKO. Stavby na pozemkoch neboli predmetom predaja. Žalobca a mesto v júni 2006 uzatvorili zmluvu o spolupráci, v ktorej vzájomne upravujú svoje práva a povinnosti v súvislosti s odstránením stavieb vo vlastníctve mesta stojacich na pozemkoch. Mesto sa zaviazalo, že do šiestich mesiacov od podpísania tejto zmluvy podá na príslušný stavebný úrad žiadosť o vydanie povolenia na odstránenie stavieb a umožní žalobcovi demolačné práce a odpojenie energií od stavieb. Stavebné, resp. búracie povolenie bolo vydané, ale mesto podľa žalobcu nesplnilo zmluvné podmienky so zdôvodnením, že musí nájsť adekvátnu náhradu na organizovanie kultúrnych podujatí. Neskôr mesto dostalo výpoveď z nájmu pozemkov k 31. marcu 2009, záväzky si podľa žalobcu nesplnilo. Termín platnosti búracieho povolenia sa viackrát predlžoval. Minulý rok v novembri strany uzavreli preberací protokol, že mesto odovzdá spoločnosti stavby na pozemku, ten sa menil dodatkami, aby sa v PKO mohli uskutočniť už naplánované akcie.
Kľúčové slová : Park kultúry a oddychu, PKO + Slovensko »
Vo štvrtok začnú revitalizovať podchod na Zochovej
V Starom Meste skontrolujú majiteľov psov cez aplikáciu
Obrazom: Jakubovo námestie voňalo farmarskými dobrotami – aktualizované